text: Bechmann bomber videre i SønderjyskE
  29 maj 2013 kl. 04.46
  Den målfarlige angriber Tommy Bechmann og SønderjyskE fortsætter samarbejdet de næste to år.
  Tommy Bechmann vendte i 2011 tilbage til Danmark efter flere sæsoner, hvor han spillede for VfL Bochum og SC Freiburg i den tyske bundesliga.
  Den 31årige angriber underskrev en kontrakt med superligaklubben SønderjyskE, og begge parter har været så glade for samarbejdet, at det, ifølge sportschef Ole Nielsen, nu bliver forlænget med yderligere to sæsoner.
  - Tommy Bechmann har som vores topangriber været en vigtig brik i holdets offensiv. Han har i den forgangne sæson scoret otte, meget vigtige mål og ser skarpere ud end nogensinde. Han arbejder stenhårdt på banen, hvor han som en utrolig boldfast station i opspillet skaber plads omkring sig. Han er snu, taktisk dygtig og hertil har han en veludviklet næse for løb i dybden. Kontinuiteten på holdet er af afgørende betydning, og vi har med Tommy Bechmann fået en meget vigtig brik på plads til de kommende sæsoner, fastslår Ole Nielsen.
  